དེའི་ཚེ་དགེ་རྒན་ཧན་མེར་གྱིས་ང་ལ་འདི་སྐད་གསུང་བྱུང་།བུ་ཆུང་ཧྥོ་ལང་ཧྲི།ཁྱོད་རང་སྡུག་གིས་རབ་ཏུ་ནོན་པར་གྱུར་པ་དེས་ཆོག་པས།ངས་ཁྱོད་ལ་གཤེ་གཤེ་གཏོང་དགོས་དོན་མེད།དངོས་གནས་དེ་འདྲ་རེད།ཚང་མས་རྒྱུན་དུ་སེམས་ལ་དུས་ཚོད་ནི་མཛད་མཐའ་མེད་ཕྱིར་སང་ཉིན་སློབ་སྦྱོང་བྱས་ནའང་ཕྱིས་མི་སྲིད་ཅེས་སྙམ་པའི་རྐྱེན་གྱིས།ད་ལྟ་ང་ཚོར་ཐོབ་པའི་འབྲས་བུ་ལ་གཟིགས་དང་།ཀྱེ་མ།རྟག་ཏུ་སློབ་སྦྱོང་གི་དུས་ཚོད་ནར་འགྱངས་བྱས་ཏེ་སང་ཉིན་བར་དུ་བཞག་པ་དེས་ཨར་ས་སིའི་མི་རྣམས་ལ་མི་འདོད་པའི་ཆག་སྒོ་འདི་བསྐྱལ་ཡོང་བ་རེད།དེའི་ཕྱིར་མི་ངན་དེ་དག་གིས་ང་ཚོར་ཁྱོད་ཚོས་ཐ་ན་རང་ཉིད་ཀྱི་ཕ་སྐད་ཀྱང་བཤད་མི་ཤེས་ལ་འབྲིའང་མི་ཤེས་མོད།ད་རུང་རང་ཉིད་ཧྥ་རན་སིའི་མི་ཡིན་པར་རློན་འདུག་ཅེས་སྐྱོན་བརྗོད་བྱེད་པའི་རྒྱུ་རུ་གྱུར།ཡིན་ནའང་ནོར་འཁྲུལ་དེ་རིགས་བུ་ཆུང་ཧྥོ་ལང་ཧྲི་ཁྱོད་གཅིག་པུར་བྱུང་བ་མིན་ཏེ་ང་ཚོ་ཚང་མར་རང་ཉིད་ལ་འཁང་ར་བྱེད་འོས་པའི་གནས་ཚུལ་མང་པོ་ཡོད་པ་གོར་མ་ཆག་ཅེས་གསུངས།ཁྱོད་ཚོ་ཕ་མས་ཀྱང་ཁྱེད་ཅག་གི་སློབ་སྦྱོང་ལ་གཙིགས་འཛིན་མི་བྱེད་པར་དངུལ་མང་ཙམ་འཐོབ་ཆེད་དཔེ་དེབ་ཕར་གཡུགས་ཏེ་ཞིང་ཁའམ་འཁེལ་འཐག་བཟོ་གྲྭར་བསྐྱལ།བདག་ལ་མཚོན་ནའང་རང་ཉིད་ཀྱི་སྤྱོད་ལམ་ལ་འཁང་ར་བྱེད་འོས་པའི་གནས་མེད་པ་ག་ལ་ཡིན་ཏེ།ངས་དུས་རྒྱུན་ཁྱོད་ཚོར་མེ་ཏོག་ལྡུམ་རའི་ནང་དུ་ཆུ་སྐྱེལ་དུ་བཅུག་པ་དང་།ངས་ཉ་འཛིན་འདོད་པའི་སྐབས་སུ་ཁྱོད་ཅག་ལ་སློབ་ཁྲིད་ཀྱང་མ་བྱས་པར་ཉིན་ཧྲིལ་པོར་དགོངས་པ་སྤྲད་པ་མ་ཡིན་ནམ་ཞེས་གསུངས།ཁོང་གིས་དོན་དེ་གླེང་རྗེས།དེ་ནས་སླར་ཡང་ཧྥ་རན་སིའི་སྐད་ཡིག་གི་སྐོར་གླེང་བྱུང་།ཁོང་གིས་ཧྥ་རན་སིའི་སྐད་ཡིག་ནི་འཇིག་རྟེན་ན་ཆེས་ཕུན་སུམ་ཚོགས་པའི་སྐད་ཡིག་ཅིག་ཡིན་ཏེ།ཆེས་གསལ་ཞིང་གནད་དུ་འཕིགས་པའི་ཡོན་ཏན་ལྡན་པའི་ཕྱིར་རོ་ཞེས་དང་།ཡང་གསུང་རྒྱུར།ང་ཚོས་ཅིས་ཀྱང་སྐད་ཡིག་ཡིད་ལ་དམ་པོར་བཅངས་ནས་དུས་གཏན་དུ་བརྗེད་མི་རུང་།རྒྱལ་ཁབ་ཕུང་ནས་བྲན་དུ་གྱུར་པའི་མི་དམངས་ལ་མཚོན་ན།རང་ཉིད་ཀྱི་སྐད་ཡིག་ལ་སྙིང་ནས་བརྩོན་པར་བྱས་ན་ནི།བཙོན་ཁང་གི་སྒོ་འབྱེད་པའི་ལྡེ་མིག་ལག་ཏུ་འབྱོར་བ་དང་མཚུངས་པ་ཡིན།བཤད་མཚམས་དེར་སླེབས་རྗེས་ཁོང་གིས་དཔེ་ཆའི་ཁ་ཕྱེ་ནས་བརྡ་སྤྲོད་སློབ་ཁྲིད་བྱས།ཨ་ཡ་མཚན།དེ་རིང་སློབ་ཁྲིད་བྱས་ཚད་ཚང་མ་ཡིད་ལ་འདྲོངས་པར་གྱུར་ཏེ་གསུངས་པ་མཐའ་དག་ཧ་ཅང་གོ་སླ་ཞིང་།ངའི་སེམས་ལ་སྔོན་ཆད་བདག་གིས་དགེ་རྒན་གྱི་བཤད་ཁྲིད་ལ་འདི་ལྟར་སེམས་གཏད་ནས་ཉན་མ་མྱོང་ལ་ཁོང་གིས་ཀྱང་འདི་ལྟར་སུན་སྣང་མེད་པའི་འགྲེལ་བཤད་གཏན་ནས་བྱས་མ་མྱོང་སྙམ།སྙིང་རྗེའི་ཡུལ་དུ་གྱུར་པའི་མི་འདིས་ང་ཚོ་དང་ཁ་བྲལ་བའི་སྔོན་རང་ཉིད་ལ་ཡོད་པའི་ཤེས་བྱ་མཐའ་དག་འཕྲལ་མ་ཉིད་དུ་ང་ཚོའི་ཀླད་པའི་ནང་ལ་བུམ་པ་གང་བྱོའི་ཚུལ་གྱིས་ལྡུག་པར་རྔམ་པ་དང་འདྲ།བརྡ་སྤྲོད་ཀྱི་སློབ་ཚན་ཁྲིད་རྗེས་ཡང་ང་ཚོར་ཡི་གེ་འབྲི་ཚུལ་བསླབས།ཉིན་དེར་དགེ་རྒན་ཧན་མེར་གྱིས་ང་ཚོར་ཡི་གེ་མ་ཕྱི་གསར་པ་ཞིག་གནང་བའི་སྟེང་ན།ཧྥ་རན་སི།ཨར་ས་སི།ཞེས་པའི་དབྱིབས་ཟླུམ་གོར་ཅན་གྱི་ཡིག་གཟུགས་ཡིད་དུ་འོང་བ་འཁོད་འདུག་པ་རྣམས་ང་ཚོའི་མདུན་ཅོག་གི་ལྕགས་དབྱུག་སྟེང་བཀལ་ནས།རྒྱལ་དར་ཆུང་ཆུང་མང་པོ་སློབ་ཁང་དུ་ལྷབ་ལྷུབ་བསྐྱོད་པ་དང་མཚུངས་ལ།སློབ་གྲོགས་རྣམས་རེ་རེ་བཞིན་བློ་རྩེ་གཅིག་ཏུ་བསྒྲིམས་ཤིང་སློབ་ཁང་ན་ཁུ་སིམ་པོར་གྱུར་ཏེ།ཤོག་བུའི་སྟེང་དུ་སྨྱུ་གུ་ཤར་མར་བསྐྱོད་པའི་སྒྲ་ལས་གཞན་ཅི་ཡང་མི་ཐོས།སྐབས་འགར་བུང་བ་གསེར་གྱི་གཤོག་འདབ་ཅན་རེ་ཟུང་སློབ་ཁང་དུ་འཕུར་ཡོང་ནའང་སུས་ཀྱང་དེར་སེམས་མི་གཡེང་བར་མ་ཟད།ལོ་ན་ཆེས་ཕྲ་བའི་བྱིས་པ་དག་གིས་ཀྱང་དེར་མི་གཡེང་བར་སེམས་གཏད་ནས་འཕྲེད་རྟགས་འབྲི་བའི་ངང་ཚུལ་དེར་བལྟས་ན་རྟགས་དེ་ཡང་ཕ་རན་སིའི་ཡི་གེའི་གྲས་སུ་བརྩི་ཆོག་པ་དང་འདྲའོ།ཕུག་རོན་གྱིས་ཁང་ཐོག་ག་སྐད་དམའ་བའི་མགྲིན་སྒྲ་སྒྲོག་བཞིན་འདུགངའི་སེམས་ལ་མི་ངན་དེ་ཚོས་ཕུག་རོན་འདི་དག་ལའང་བཙན་ཤེས་གྱིས་འཇར་མན་སྐད་ཀྱིས་གླུ་ལེན་རུ་འཇུག་སྲིད་དམ་སྙམ།ངས་མགོ་དགྱེ་ནས་ལྟ་ཐེངས་རེ་རེར་དགེ་རྒན་ཧན་མེར་གྱི་རྐུབ་སྟེགས་སྟེང་དུ་འགུལ་ཙམ་ཡང་མི་བྱེད་པར་ཁོར་ཡུག་གི་དངོས་པོ་དག་ལ་མིག་ཅེར་རེ་གཟིགས་ཏེ་སློབ་ཁང་ཆུང་ཆུང་དེའི་ནང་དུ་ཡོད་པའི་དངོས་པོ་ཐ་དག་གཅིག་ཀྱང་མ་ལུས་པར་ཁོང་གི་མིག་ནང་དུ་བསྡུས་ནས་ཁྱེར་འདོད་པ་ལྟ་བུའི་ངང་ཚུལ་དེ་མཐོང་བྱུང་།དེ་ལོས་ཡིན་ཏེ།ཁོང་ཉིད་ལོ་བཞི་བཅུའི་རིང་འདི་གར་བཞུགས་པ་དང་།སྒེའུ་ཁུང་གི་ཕྱི་རོལ་ནི་ཁོང་གི་སྒོ་ར་ཡིན་ཞིང་།མདུན་ན་སྡོད་པ་རྣམས་ཁོང་གི་སློབ་མ་རེད།ལོ་མང་པོའི་རིང་ཉེར་སྤྱད་ཅོག་ཙེ་དང་རྐུབ་སྟེགས་ལ་ཕྱིས་བརྡར་ཁོ་ན་བཏང་ནས་འོད་འཁྱུག་ཅིང་བརྡར་ཟད་དུ་སོང་འདུགསྒོ་རའི་ནང་གི་ཁམ་བུའི་སྡོང་པ་དེའི་རྩེ་མོ་དགུང་ལ་རེག་ཅིང་།ཁོང་གིས་དངོས་སུ་བཙུགས་པའི་འཁྲི་ཤིང་དེ་ཡང་ད་ལྟ་སྒེའུ་ཁུང་ལ་འཁྲིལ་ནས་ཁང་ཀླད་དུ་སླེབས་འདུགཀྱེ་མ།ལས་ངན་གྱི་མི་འདི་ད་ལྟ་ཉིད་ནས་འདི་ཀའི་སྣོད་བཅུད་མཐའ་དག་དང་ཁ་འབྲལ་དགོས་པར་གྱུར་པའི་ཁར་ཁོང་གི་སྲིང་མོས་ཐོག་ཁང་དུ་འགྲོ་ཆས་སྒྲིག་ཕྱིར་ཕར་འགྲོ་ཚུར་འོང་གི་སྒྲ་ཡང་ཐོས་ཐུབ་པས་ཁོང་ཉིད་བློ་བག་ཕེབས་པོ་ཞིག་ག་ལ་ཡོང་ཐུབ།སང་ཉིན་ཁོང་ཚོ་ས་འདི་དང་གཏན་བྲལ་བྱེད་དགོས་པ་ཡིན་ནོ།ཡིན་ཡང་ཁོང་དེ་རིང་གི་སློབ་ཚན་ཁྲིད་ནས་མཐའ་འཁྱོལ་བ་ཞིག་བྱེད་པའི་སྤོབས་སེམས་མ་ཉམས་པ་ཞིག་ཡོད་དེ།ཡི་གེ་འབྲི་ཚུལ་བསླབས་ཚར་རྗེས་ཁོས་སླར་ཡང་ལོ་རྒྱུས་ཀྱི་སློབ་ཚན་ཞིག་ཁྲིད་པ་དང་དེར་མཐུད་ནས་དམའ་རིམ་འཛིན་གྲྭར་ཞེས་ཀློག་འདོན་བྱེད་ཚུལ་བསླབས།དེའི་སྐབས་བགྲེས་པོ་ཧོ་སུག་གིས་ཀྱང་མིག་ཤེལ་གྱོན་ཏེ་ལག་པས་དམའ་རིམ་སློབ་དེབ་དེ་བཟུང་ནས་ཁོ་ཚོ་དང་ལྷན་དུ་སྒྲ་སྦྱོར་བྱས།ཁོའི་ཡིད་སེམས་དབང་མེད་དུ་འཕྲོག་སྟེ་ཀློག་འདོན་གྱི་སྒྲ་གདངས་ཡང་འདར་འདར་བྱེད་དགོས་པ་ཞིག་བྱུང་སོང་།